Az AC Milan utánpótlásbázisán kezdte pályafutását, itt társa volt többek között Gianluca Pessotto is, akivel a Juventusban is később együtt focizott. A Milan felnőttcsapatában nem kapott szerepet, ezért 1989-ben az Atalanta együtteséhez igazolt. Az első évet még csupán kölcsönben töltötte itt. Első gólját már ebben az idényben megszerezte, 1990.február 4-én a Sampdoria elleni hazai 2-2-es döntetlen során ő érte el az Atalanta második találatát. Bergamói évei alatt Porrinivel végig stabil középcsapatként szerepelt az Atalanta, számára a legkiemelkedőbb idény az 1992-1993-as volt, amikor már Marcello Lippi irányította őket. Ebben a szezonban Porrini két gólt szerzett, egyet a Foggia, egyet a Roma ellen, az Atalanta pedig 7. lett a bajnokságban.